
DIRU-LAGUNTZEN DEIALDIA, KULTUR JARDUERAK ANTOLATZEKO ETA EUSKARAREN ERABILERA SUSTATZEKO EKITALDIAK ANTOLATZEKO
2022 URTEA


Estella-Lizarrako Udalak, Kultura eta Ondare Batzordetik eta Euskara Batzordetik, diru-laguntzak emanen ditu, arau hauen arabera:
ARAUAK:

1. XEDEA:
	Deialdi honek Estella-Lizarrako elkarteak eta norbanakoak diruz laguntzeko araudia ezarri nahi du, honako esparru hauetan egiten diren jarduerak sustatzeko:

1.1. Kultura jarduerak
	Diruz lagunduko dira jarduera kulturalak eta soziokulturalak, baita heziketa-, jaialdi- eta jolas- izaera dutenak ere (ikastaroak, tailerrak, hitzaldiak, etab); artistikoak (kontzertuak, antzerki-emanaldiak, dantza-ikuskizunak, zine-proiekzioa, dokumentalak, hitzaldia, prestakuntza-saioak, Liburuaren Azoka…), eta Estella-Lizarrako elkarteek egiten dituzten kultura-programak eta -jarduerak babestea izanen dute helburu.

Deialdi honetatik kanpo daude idatzizko lanak, mota guztietako formatuetarako edukiak eta ikus-entzunezko lanak, oro har, argitaratzea.

1.2. Euskararen erabilera sustatzen duten jarduerak
	Diruz lagunduko dira, alde batetik, euskarazko normalizazioa helburua duten jarduerak; hau da, euskararen erabilpen funtzionala zabaldu nahi dutenak eta Lizarrako euskaldunei euskaraz bizitzeko aukera berriak eskaini. 
	- Eta beste aldetik, helduen euskalduntze prozesuko klaseetan sortzen den defizita arintzea.

2. DIRU-LAGUNTZEN ZENBATEKOA, AURREKONTU-KONTSIGNAZIOA ETA ORDAINKETA MODUA
2.1. Diru-laguntza hauek emateko Estella-Lizarrako Udalak esleitutako diru kopurua, 2021eko aurrekontuaren arabera, honakoa da:
	- Diru-laguntza kultura ekitaldiak antolatzeagatik: 8.500 €; kopuru hori indarrean dagoen aurrekontuko kontu-sail honen kontura ordainduko da: 33400-4820001  “Entidades organizadoras de actividades culturales.
	- Diru-laguntza Helduen Euskalduntzea eta euskarazko jarduerak antolatzeagatik: 4.000 €; kopuru hori indarrean dagoen aurrekontuko kontu-sail honen kontura ordainduko da: 33500-4890003 “Subvención asociaciones actividades promoción euskera”. Diru-laguntza hau horrela banatuko da: 2.000 euro euskara sustatzeko jarduerei bideratuta, eta 2.000 euro helduen euskalduntzerako.

	2.2. Diru-laguntzak honela ordainduko dira:
	- %80 ebazpena egitean aurrerakin gisa.
	- Gainerako %20 jarduerak burututakoan eginiko gastua justifikatu ondoren.

	2.3. JARDUEREN ARABERAKO DIRU-LAGUNTZEN kasuan emandako diru kopurua ez da inoiz izanen jardueraren kostu osoaren % 75 baino gehiago (BEZ kengarria ez da sartzen), eta, ematen diren bi diru-laguntzetan ez da inoiz sortutako defizita baino gehiagokoa izanen.
	Aurreratutako diru kopurua egindako gastuaren %75 baino handiagoa izango balitz, erakunde onuradunak jasotako gehienezko kantitatea itzuli beharko luke. Jasotako kopurua ez da inoiz izanen jarduerak sortu dituen gastu eta sarreren arteko diferentzia baino handiagoa.

3. DIRU-LAGUNTZAK ESKATZEKO BALDINTZAK
3.1. Elkarteenak:
	Laguntza ekonomiko hauek jasotzeko, 1. artikuluko jardueretakoren bat egiten duen elkarte baten kide izatea frogatu beharko da eta, hortaz, diru-laguntzetarako eskubidea izanen dute Nafarroako Gobernuan legez inskribatuta egonik, kultur ondasunak edo bizitza artistikoa aztertu, babestu eta bultzatzen aritzen diren elkarteak.
	Entitatea edo elkartea Lizarran kokatua egotea eskatuko da.

3.2. Pertsona fisikoenak:
	a) 16 urte baino gehiago izatea.
	b) Estella-Lizarran erroldatuta egotea.

3.3. Programatutako jarduerenak:
	Publikoak izatea eta Lizarratar guztientzako zabalik.

4. ESKAERAK AURKEZTEKO EPEA ETA LEKUA
	Eskaerak Estella-Lizarrako Udaleko Erregistro Orokorrean aurkeztuko dira. 2022ko urtarrilaren 1etik irailaren 30era, biak barne, aurkeztutako eskabideak onartuko dira, epea luzaezina izanen da eta ez dira onartuko epetik kanpo aurkeztutako eskabideak.

5. AURKEZTU BEHARREKO AGIRIAK
	Udalaren Eskabide Ofizialarekin batera honako hau emanen da:
	5.1. Erakunde eskatzailearen egiaztagiria. (IFK zenbakia)
	5.2. Egindako lanaren edo egin beharrekoaren azalpena.
	5.3. Egindako lanaren edo egin beharrekoaren gutxi gorabeherako gastuen eta diru-sarreren aurrekontua, kontuan hartuta BEZ kengarria ez dela gastutzat hartzen eta, beraz, ez dela diruz lagunduko, hori dela eta, BEZ kengarria eta kengarria ez den BEZ aurrekontuan banakatuko da.
	5.4 Estella-Lizarrako Udalarekiko tributu-betebeharrak egunean izatearen ziurtagiria, baita erantzukizunpeko adierazpena ere, zeinean aitortzen den azaroaren 7ko, Diru-laguntzei buruzko 38/2003 Lege Orokorraren 13. artikuluak adierazten dituen baldintzak betetzen direla, diru-laguntzen onuradunak izateko.

6. ESKABIDEEN IRIZPIDEAK
	Lizarrako Kultura eta Ondare Batzordeak eta Euskara Batzordeak eskaerak baloratuko dituzte eta Udalaren Tokiko Gobernu-Batzordeari diruz lagundu beharreko erakunde eta jardueren zerrenda proposatuko dio.

Balorazio-irizpide orokorrak
	Diru-laguntzak emateko honakoak hartuko dira kontuan, bereziki: aurkeztutako egitarauak deialdiaren helburua izatea, jardueraren interesa, partaideen kopurua eta jardueraren oihartzun soziala.
	
A) Kultura Jardueren Irizpideak.
	1. Diru-laguntza lortu ahalko dute bi multzo hauetako batean kokatuta dauden jarduera kulturalak:
	a) Jarduera artistikoak: musika-, antzerki-, zinema- eta dantza-ikuskizunak, erakusketak eta haur animazioa.
	b) Jarduera soziokulturalak: hitzaldiak, kultur zikloak, jaialdiak, literatur jarduerak, eta animazio jarduerak

	2. Diru-laguntzak emateko irizpideak:

	Proposatutako jardueren kalitatea, edukiari, prozedurari eta jarduera burutzerakoan erabilitako baliabideei dagokionez.
Kultura ondarea ikertzen edo hedatzen laguntzea.
Herriko kultura eskaintza orokorra osatzeko laguntzea.
	40 puntu arte

	Jarduera jaso behar duten pertsonen kopurua.
	20 puntu arte

	Proposamena berritzailea izatea (herriko beste entitate batek egiten ez badu, ikerketarekin edo teknologia berriak aplikatzearekin zerikusia badu, elementu berritzaileak sartzen baditu)
	10 puntu arte

	Adin ezberdinetako pertsonen parte-hartzea sustatzea
	10 puntu arte

	Emakumeen eta gizonen arteko berdintasuna sustatzea
	10 puntu arte

	Kulturen arteko ezagutza eta elkarrekintza sustatzea
	5 puntu arte

	Elkartearen ibilbidea eta azken 5 urtetan egindako jarduerak
	5 puntu arte



	- Antzerki amateur jardunaldiak antolatzea dela eta, Estella-Lizarrako Udalak jarduera honek antolatzeagatik sortutako defizita estaliko du, gehienez 1.300 euro bitarteko kopuruarekin.
- Hiriko liburu-dendek urtero antolatzen duten Liburu Azoka dela eta, Udalak lagundu eginen dio azokari, beharrezko materialak utziz gain, antolakuntza-gastuak ordaintzeko laguntza emanez, hala nola liburuen gaueko zaintza, eta gehienez ere 200 euro emanen dira.

B) Euskararen erabilera sustatzen duten jarduerak.
	Diruz lagunduko dira euskal hiztunen kopurua handitzen edo udalerrian euskararen erabilera funtzionala areagotzen laguntzen duten jarduerak (erabilera funtzionala esparru hauetan: hezkuntza, lan mundua, hedabideak, zerbitzuak eta gizarte-bizitza, kultura, aisialdia eta familia).
	Lehentasuna izanen dute honako aspektu hauek lantzen dituzten jarduerek:

	Proposatutako jardueraren kalitatea edukiari, prozedurari eta jarduera burutzerakoan erabilitako baliabideei dagokienez.
	30 puntu arte

	Jardueraren diseinuak parte-hartzea orokorrean erraztasuna emateko eta adin-tarte ezberdinen arteko harremanak ahalbidetzeko.
	25 puntu arte

	Proposamena berritzailea izatea, edukiari edo planteamenduari dagokionez
	10 puntu arte

	Herriko kulturen arteko ezagutza eta harremana erraztea
	10 puntu arte

	Jarduerak, esparru sozial jakin batean euskararen erabilera sustatzeaz jakin, euskaldunei edo euskara ikasten ari direnei aukera eman diezaien hizkuntza erregistroak aberasteko, hau da, testuinguru eta behar komunikatiboen araberako hitz egiteko moduak aberasteko
	25 puntu bitarte



	Helduen euskalduntze prozesuko klaseak emateagatik sortzen den defizita arintzea helburu duen diru-laguntza emanen zaie gure Hirian egoitza duten erakunde eskatzaileei, hau da, jarduera honetaz arduratzen diren erakundeei eta atal honetarako zuzentzen den diru-kopuru osoko %50 izanen da, gehienez. Honakoa baloratuko da: ikasleen kopurua, klase ematen zaien taldeen kopurua, irakasleen kopurua, erabilitako azpiegitura eta materiala.

7. EBAZPENA
	Estella-Lizarrako Udalaren Tokiko Gobernu-Batzordeak ebazpena eginen du, Udaleko, Kultura eta Ondare Batzordearen eta Euskara Batzordearen iritzia jaso eta gero.
	Ebazpen hori Udaleko iragarki-oholean kokatuko da eta onuradunei banan-banan idatziz jakinaraziko zaie.

Puntu bati dagokion balioa kalkulatzeko, diru-laguntza bakoitzari esleitutako diru-kopuru osoa, elkarteei esleitutako puntuen batuketaren artean zatituko da.
	Elkarte bakoitzari emandako puntuazioarekin eta puntu bati dagokion balioarekin kalkulatuko da elkarte bakoitzarentzako diru kopurua.

8. BETEBEHARRAK
	Elkarte onuradunek honako betebeharrak dituzte: 
	a) Diruz laguntzen diren jarduerak egitea
	b) Diruz lagundutako egitarauetan suerta daitezkeen aldaketa esanguratsuak Udalari jakinaraztea.
	c) Baloratzaileei bere eginkizunean laguntzea.
	d) Jardueren eta egitarauen propagandan Estella-Lizarrako Udala aipatuko da.
	e) Jardueren propaganda euskaraz eta erdaraz eginen da. Puntu hau bete ahal izateko erakundeek arloko teknikariaren eta euskara teknikariaren laguntza eskatu ahalko dute.
	f) Diruz laguntzen diren jarduerek beste erakunde baten diru-laguntza jasotzen badute, horrela adierazi beharko zaio Estella-Lizarrako Udalari.

9. EGINDAKO GASTUAREN JUSTIFIKAZIOA
	Onuradunak justifikatu beharko du eman zitzaioneko xedearekin erabilia izan dela diru-laguntza, Udaletxeko erregistro orokorrean ondoan adierazten diren agiriak aurkeztuta:
	a) Onuradunaren zinpeko aitorpena zeinetan egiaztatzen baita ordainagiri gisa aurkeztutako fakturak diruz-lagundutako jarduera egiteko erabili direla.
	b) Zinpeko aitorpena, faktura bakoitzean sartutako BEZaren kengarritasunari buruzkoa. BEZ kengarria ez da inola ere diruz lagunduko.
	c) Fakturak, honako betebehar hauek beteko dituztenak:
	- Jatorrizkoak edo Udalaren idazkaritzak konpultsatutako fotokopiak izatea.
	- Entitate igorlearen NANa edo IFZa jasotzea, baita haren izena eta izen soziala ere.
	- Fakturaren zenbakia eta igorpen-data zeinak bat egin behar baitu jarduera garatu den epealdiarekin.
	- Jardueraren deskripzioa.
	- Diruz-lagundutako gastuen ordainketen egiaztagiriak (banku-transferentzia, hartze-agiriak, edo beste edozein agiri frogatzaile).

Honako hauek ezin dira justifikatu: 
- Ez dira gastutzat onartuko hirugarrenei emandako diru-laguntzak.
	- Jarduera gastronomikoak deialditik kanpo daude, interes kultural berezia ez badute.
	- Bidaiak salbuetsita daude, interes kultural berezia ez badute.

Diru-laguntza zertan erabili den 2021eko abenduaren 31 baino lehenago justifikatu beharko da. Onuradunak aurkeztutako dokumentazioaren egiaztatze lanetan zuzendu daitezkeen hutsak aurkitzen direnean, onuradunari jakinarazi eta hamar eguneko epea emanen zaio hutsak konpon ditzan. Ez baditu zuzentzen horiek, hurrengo paragrafoetan zehazten den moduan jokatuko da.
Erakunde onuradunak ezin izanen balu emandako diru-laguntzaren zenbateko osoa behar bezala justifikatu, zerbitzu arduradunak ofizioz eginen ditu diru-laguntzaren zenbatekoa murrizteko izapideak, justifikatu beharreko zenbatekoaren eta behar bezala justifikatutako zenbatekoaren arteko hein berean.

Estella-Lizarrako Udalak egiaztatu ahalko du, nahi duen unean eta egokiak juzgatzen dituen prozeduren bidez, emandako diru-laguntzak behar bezala erabili direla; hau da, diru-laguntzaren xede diren jarduerak egokitzen direla deialdiaren helburuei.

Diru-laguntza ez bada erabiltzen edo era desegokian erabilia bada, Estella-Lizarrako Udalak diru-laguntzaren zenbatekoa itzultzeko eskatu ahalko du, legez ezarritako prozeduren bidez, baita kredituak konpentsatzearen bidez ere, onuraduna titular aktiboa denean eta administrazioa hartzekoduna.

Deialdi honetan jasotako diru-laguntza bateragarri da xede berari jarraiki beste administrazio, erakunde edota pertsonek emanikoarekin. Baina, diru-laguntzen zenbatekoak ezin izanen du gainditu, inola ere, diruz lagundutako jardueraren kostua. Jarduera honetarako jasotako diru-laguntzen kopuruak, batuta, jardueraren kostua baino handiagoa bada, emandako diru-laguntza hein berean murriztuko da.

Diru-laguntza justifikatzeko derrigortasuna ez betetzeagatik, epez kanpo aurkeztu izana hura edo aski ez justifikatu izanagatik, emandako dirua (guztia edo hein batean) itzuli beharko du derrigorrean, betiere kontuan hartuta ez betetze maila eta batera gertaturiko inguruabarrak.

10. EZ BETETZEAK
	10.1. Diru-laguntza emateko orduan kontuan hartutako baldintzen aldatzeak emate ebazpena aldatzea ekar dezake.
	10.2. Jasotako diru kopuruak itzuli beharko dira honako kasu hauetan:
	a) Onartutako jarduerak ez justifikatzea.
	b) Diru-laguntza eskatutako baldintzak bete gabe lortzea.
	c) Diru-laguntza jasotzeak ezartzen dituen baldintzak ez betetzea.
	10.3. Ikuskaritza eta kontrola funtzioak gauzatzerakoan, diru-laguntza era oker batez lortu edo erabili egin dela antzematen bada, Udalak fakturak edo agiriak atxiki ahalko ditu, ikusitakoaren neurri berean.

11. BALORATZEKO IRIZPIDEAK
	11.1. Diru-laguntza banatuko da elkarte bakoitzak lortuko dituen puntuen arabera.
	11.2. Diru-laguntza osoa esleituko ez balitz, soberakina Udaleko aurrekontura itzuliko da. Estella-Lizarrako Udalak gordeko du, behar bezala argudiaturik, diru-laguntzak duen kopuru osoa ez banatzeko aukera.

12. ARAUTEGIA
	Oinarri Hauek interpretatzeko eta aplikatzeko Diru-laguntzei buruzko azaroaren 17ko 38/2003 Lege Orokorra eta Diru-laguntzei buruzko uztailaren 21eko 887/2006 Errege Dekretua aplikatuko dira.

Estella-Lizarra, 2022ko ekainaren 13an
Alkatea

